To fengslet i større narkosak
Begge de to siktede mennene er medlemmer av en MC-klubb, men politiet understreker at de har etterforsket de to enkeltpersonene, og ikke MC-klubben. Det ble heller ikke funnet narkotika i noen av klubbhusene. Pågripelsen skjedde under en felles aksjon gjennomført av Romerike, Vestoppland og Gudbrandsdal politidistrikter tirsdag ettermiddag, opplyser politiet i en pressemelding. - I forbindelse med pågripelsene undersøkte vi også etter beslutning fra tingretten hus og lokaler som de to disponerer. Dette gjaldt mennenes bosteder, samt fellesarealer i to klubbhus knyttet til MC-klubben, hvor begge er medlemmer, sier politiadvokat Johan Petter Bærland i Vestoppland politidistrikt. Politiet ønsker for øyeblikket ikke å si noe om mengden cannabis som er beslaglagt, men kaller det «en betydelig mengde». Mennene er siktet for kjøp og salg av narkotika etter straffelovens paragraf 162, og er varetektsfengslet i fire uker med brev- og besøksforbud, hvorav de to første ukene i fullstendig isolasjon. De to siktede ble pågrepet hver for seg, og det ble gjort flere beslag av hasj. Ifølge politiadvokaten var et samarbeid mellom de tre politidistriktene nødvendig, da de kriminelle opererer på tvers av distriktene. Vestoppland politidistrikt har ledet etterforskningen.
To menn i 40-årene er i Gjøvik tingrett siktet for kjøp og salg av en betydelig mengde narkotika. De er varetektsfengslet i fire uker.